ΚΑΝΟΝΙΣΜΟΣ (ΕΟΚ) αριθ. 2743/78 ΤΗΣ ΕΠΙΤΡΟΠΗΣ της 24ης Νοεμβρίου 1978 περί των ανακοινώσεων μεταξύ των Κρατών Μελών και της Επιτροπής στον τομέα των αποξηραμένων ζωοτροφών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί της κοινής οργανώσεως αγοράς στον τομέα των αποξηραμένων(1) ζωοτροφών, και ιδίως το άρθρο 10,

Εκτιμώντας:

ότι, για να εξασφαλισθεί μία καλή διαχείριση της αγοράς των αποξηραμένων ζωοτροφών, είναι αναγκαίο η Επιτροπή να πληροφορείται από τα Κράτη Μέλη περί της λειτουργίας των μέτρων ενισχύσεως που προβλέπονται από τη ρύθμιση στον εν λόγω τομέα-

ότι, για το σκοπό αυτόν, ορισμένα στοιχεία σχετικά με το καθεστώς ενισχύσεως καθώς και με την κατάσταση της παραγωγής και της αγοράς των ζωοτροφών πρέπει να ανακοινώνονται κανονικά από τα Κράτη Μέλη στην Επιτροπή-

ότι, εν τούτοις, αποδεικνύεται σκόπιμο αυτές οι ανακοινώσεις να περιορισθούν στο μέτρο που είναι απόλυτα αναγκαίο και να λαμβάνουν υπόψη τις διοικητικές δυνατότητες που υπάρχουν στα Κράτη Μέλη-

ότι ο παρών κανονισμός προορίζεται να αντικαταστήσει τον κανονισμό (ΕΟΚ) αριθ. 831/75 της Επιτροπής(2), όπως τροποποιήθηκε από τον κανονισμό (ΕΟΚ) αριθ. 2558/75(3)- ότι πρέπει λοιπόν να καταργηθεί ο κανονισμός (ΕΟΚ) αριθ. 831/75-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα Κράτη Μέλη ανακοινώνουν στην Επιτροπή:

α) προ της 15ης κάθε μηνός τις ποσότητες των αποξηραμένων ζωοτροφών, για τις οποίες οι αιτήσεις ενισχύσεως, που αναφέρονται στο άρθρο 12 του κανονισμού (ΕΟΚ) αριθ. 1528/78, κατετέθησαν κατά τη διάρκεια του προηγουμένου μηνός, κατανεμημένες ανά μήνα, κατά τη διάρκεια των οποίων αυτές οι ποσότητες εξήλθαν από την επιχείρηση.

Εν τούτοις, κατά την πρώτη ανακοίνωση, τα Κράτη Μέλη παρέχουν τα στοιχεία σχετικά με τις ποσότητες για τις οποίες οι αιτήσεις ενισχύσεως κατετέθησαν από την αρχή της περιόδου εμπορίας 1978/1979-

β) το αργότερο την 31η Ιανουαρίου κάθε έτους όσον αφορά τα προϊόντα που αναφέρονται στο άρθρο 1 υπό α) του κανονισμού (ΕΟΚ) αριθ. 1117/78,

και

- το αργότερο την 31η Οκτωβρίου κάθε έτους όσον αφορά τα προϊόντα που αναφέρονται στο άρθρο 1 υπό β) και γ) του ιδίου κανονισμού,

τις ποσότητες των εν λόγω προϊόντων, που εξέρχονται από την επιχείρηση κατά τη διάρκεια της προηγουμένης περιόδου εμπορίας και για τις οποίες η ενίσχυση έχει καταβληθεί.

Η ανακοίνωση των στοιχείων που αναφέρονται ανωτέρω γίνεται διακρίνοντας τα προϊόντα που αναφέρονται αντιστοίχως στο άρθρο 1 υπό α), β) πρώτη και δεύτερη περίπτωση καθώς και υπό γ) του κανονισμού (ΕΟΚ) αριθ. 1117/78.

Άρθρο 2

1. Τα Κράτη Μέλη ανακοινώνουν στην Επιτροπή, προ της 15ης κάθε μηνός, τις ποσότητες που απετέλεσαν αντικείμενο ενός εκ των προτέρων καθορισμού της συμπληρωματικής ενισχύσεως που αναφέρεται στο άρθρο 5 του κανονισμού (ΕΟΚ) αριθ. 1117/78, κατά τη διάρκεια του προηγουμένου μηνός.

Εν τούτοις, κατά την πρώτη ανακοίνωση, τα Κράτη Μέλη παρέχουν τα στοιχεία σχετικά με τις ποσότητες που απετέλεσαν αντικείμενο ενός εκ των προτέρων καθορισμού της συμπληρωματικής ενισχύσεως από την αρχή της περιόδου εμπορίας 1978/1979.

Η ανακοίνωση των στοιχείων που αναφέρονται ανωτέρω γίνεται διακρίνοντας τα προϊόντα που αναφέρονται αντιστοίχως στο άρθρο 1 υπό β) πρώτη και δεύτερη περίπτωση καθώς και υπό γ) του κανονισμού (ΕΟΚ) αριθ. 1117/78.

2. Εν τούτοις, στην περίπτωση που οι ποσότητες, για τις οποίες αιτήσεις περί του εκ των προτέρων καθορισμού της συμπληρωματικής ενισχύσεως που κατατίθενται σύμφωνα με την ισχύουσα ρύθμιση σε ένα Κράτος Μέλος, δεν εμφανίζονται σ' αυτό το τελευταίο σε σχέση με την κανονική διάθεση των ζωοτροφών στην Κοινότητα, αυτό το Κράτος Μέλος πληροφορεί σχετικά αμέσως την Επιτροπή ανακοινώνοντας σε αυτήν τις ποσότητες για τις οποίες οι αιτήσεις του εκ των προτέρων καθορισμού της ενισχύσεως κατετέθησαν, αλλά για τις οποίες τα πιστοποιητικά δεν εξεδόθησαν ακόμη, και τις ποσότητες για τις οποίες τα πιστοποιητικά εκ των προτέρων καθορισμού εξεδόθησαν μετά την τελευταία ανακοίνωση.

Άρθρο 3

1. Τα Κράτη Μέλη ανακοινώνουν στην Επιτροπή:

α) το αργότερο την 31η Δεκεμβρίου κάθε έτους, τις εκτάσεις για τις οποίες η δήλωση, που αναφέρεται στο άρθρο 8 του κανονισμού (ΕΟΚ) αριθ. 1417/78, παρουσιάσθηκε το αργότερο την 31η Οκτωβρίου του ιδίου έτους-

β) το αργότερο στο τέλος των μηνών Απριλίου, Ιουλίου, Οκτωβρίου και Ιανουαρίου κάθε έτους, τις ποσότητες των πατατών για τις οποίες η ανακοίνωση, που αναφέρεται στο άρθρο 8 δεύτερο εδάφιο του κανονισμού (ΕΟΚ) αριθ. 1417/78, έγινε κατά τη διάρκεια του προηγουμένου τριμήνου.

2. Οι ανακοινώσεις που αναφέρονται στην παράγραφο 1 γίνονται διακρίνοντας:

α) αναλόγως της περιπτώσεως, τις εκτάσεις ή τις ποσότητες που δηλώνονται από τις επιχειρήσεις που επεξεργάζονται τη δική τους παραγωγή, και κατανεμημένες ανά είδος ζωοτροφών που πρόκειται να συγκομισθούν-

β) αναλόγως της περιπτώσεως, τις εκτάσεις ή τις δηλωμένες ποσότητες από τις επιχειρήσεις που επεξεργάζονται την παραγωγή των μελών τους, κατανεμημένες ανά είδος ζωοτροφών που πρόκειται να συγκομισθούν.

Άρθρο 4

1. Όσον αφορά τις συμβάσεις που αναφέρονται στο άρθρο 7 του κανονισμού (ΕΟΚ) αριθ. 1417/78 και που συνήφθησαν για τις ζωοτροφές, με σκοπό την παρασκευή των προϊόντων που αναφέρονται στο άρθρο 1 υπό β) και γ) του κανονισμού (ΕΟΚ) αριθ. 1117/78, τα Κράτη Μέλη ανακοινώνουν στην Επιτροπή προ της 15ης Απριλίου κάθε έτους, ανά είδος ζωοτροφών για αποξήρανση και, με την ένδειξη της διαρκείας ισχύος των σχετικών συμβάσεων κατά περίπτωση, τις εκτάσεις ή τις ποσότητες ζωοτροφών για αποξήρανση που αποτελούν αντικείμενο των συμβάσεων που κατετέθησαν κατά τη διάρκεια της προηγουμένης περιόδου εμπορίας.

2. Όσον αφορά τις συμβάσεις που αναφέρονται στο άρθρο 7 του κανονισμού (ΕΟΚ) αριθ. 1417/78 και που συνήφθησαν για τις πατάτες, τα Κράτη Μέλη ανακοινώνουν στην Επιτροπή προ της 15ης Ιουλίου κάθε έτους, κατά περίπτωση, τις εκτάσεις ή τις ποσότητες πατατών προς αφυδάτωση που αποτελούν αντικείμενο των συμβάσεων που κατετέθησαν κατά τη διάρκεια της προηγουμένης περιόδου.

Άρθρο 5

Τα Κράτη Μέλη ανακοινώνουν στην Επιτροπή, το αργότερο την 30ή Απριλίου κάθε έτους, τις υπολογιζόμενες ποσότητες των προϊόντων που αναφέρονται στο άρθρο 1 υπό β) και γ) του κανονισμού (ΕΟΚ) αριθ. 1117/78, οι οποίες ήταν σε αποθέματα στις επιχειρήσεις μεταποιήσεως την 31η Μαρτίου αυτού του έτους.

Άρθρο 6

Τα Κράτη Μέλη ανακοινώνουν στην Επιτροπή όλες τις χρήσιμες πληροφορίες για τον καθορισμό της μέσης τιμής της διεθνούς αγοράς, που αναφέρεται στο άρθρο 5 του κανονισμού (ΕΟΚ) αριθ. 1117/78, μόλις αυτές ευρίσκονται στη διάθεσή τους.

Άρθρο 7

Κάθε Κράτος Μέλος ανακοινώνει στην Επιτροπή τα ονόματα και τις διευθύνσεις:

α) του οργανισμού του επιφορτισμένου με τον έλεγχο του δικαιώματος στην ενίσχυση-

β) του οργανισμού του επιφορτισμένου με την καταβολή της ενισχύσεως-

γ) του οργανισμού που αναφέρεται στο άρθρο 8 του κανονισμού (ΕΟΚ) αριθ. 1417/78.

Κάθε Κράτος Μέλος ανακοινώνει στην Επιτροπή, το αργότερο ένα μήνα μετά την τροποποίηση, τυχόν αλλαγές στα ονόματα και στις διευθύνσεις αυτών των οργανισμών.

Άρθρο 8

Η Επιτροπή ανακοινώνει κανονικά στα Κράτη Μέλη ανακεφαλαίωση των στοιχείων που παρεσχέθησαν σύμφωνα με τα άρθρα 1 μέχρι 5.

Άρθρο 9

Ο κανονισμός (ΕΟΚ) αριθ. 831/75 καταργείται.

Άρθρο 10

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 24 Νοεμβρίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 142 της 30.5.1978, σ. 1.

(2) ΕΕ αριθ. Ν 79 της 28.3.1975, σ. 40.

(3) ΕΕ αριθ. Ν 261 της 9.10.1975, σ. 16.